Klasaksie-eis van R79 miljard teen Transnetŉ Klasaksie-eis van R79 miljard is namens 66 000 van Transnet se afgetrede lede ingedien nadat Transnet glo hulle pensioenfondse stelselmatig geplunder het. Rapport berig dat die eis Vrydag by die hooggeregshof in Pretoria ingedien is. Volgens hofstukke het die “ooglopend onwettige wyse” waarop die fondse gestroop is onlangs na vore gekom toe prokureurs wat die pensioenarisse verteenwoordig die finansiële state van die fondse verkry en ontleed het. Die fondse se belangrikste bates, skuldbriewe ter waarde van R7,7 miljard wat elke jaar ’n inkomste van R1,2 miljard aan die fonds verskaf het, is glo vroeg in 2001 vir aandele in MTN, destyds M-Cell, verruil ter waarde van sowat R1,4 miljard. “Daar is geen aanduiding dat die fondse enige inkomste verkry het van die M-Cell aandele nie,” het Leon Kellerman SC, een van die regsverteenwoordigers in die saak, in hofstukke geskryf. Volgens ŉ beëdigde verklaring van een van die pensioenarisse, Johan Pretorius, is die fonds geplunder ten einde Transnet se balansstaat te verbeter, met die wete van die voormalige minister van openbare werke en finansies, Jeff Radebe en Trevor Manuel. Ongeveer die helfte van die pensioentrekkers is wit en sowat ŉ derde is swart. Die eis bestaan uit skuld van sowat R17,1 miljard wat Transnet en die regering in 1990 erken het hy aan die fonds verskuldig is met die kommersialisering van Transnet in 1990, met rente teen 12% per jaar. ŉ Verlies van R5,4 miljard word ook geëis.